Platsak SA Express kan nie salarisse betaal | Netwerk24
Platsak SA Express kan nie salarisse betaal
Deur Lameez Omarjee, Fin24 25 Maart 2020 13:56
’n Bombardier-CRJ-200ER-vliegtuig van SA Express styg in Januarie op van O.R. Tambo- Internasionale Lughawe. Die lugdiens se likiditeitskrisis het nou so vererger dat hy nie meer salarisse kan betaal nie.Foto: Getty Images
Die sakereddingspraktisyns van die beleërde lugdiens SA Express het aan werknemers geskryf dat Maart se salarisse nie betaal sal kan word nie.
Die staatsonderneming is in Februarie deur ’n hofbevel in sakeredding geplaas. Hy het gewoonlik plaaslike asook streeksvlugte tussen Suid-Afrika, Namibië, Botswana en Zimbabwe aangebied.
Die sakeredders het Dinsdag aan werknemers geskryf dat “ernstige bedryfsuitdagings” en die invloed van die Covid-19-uitbreking op die vraag na vliegkaartjies sy vermoë om “genoegsame” inkomste te genereer vir “noodsaaklike bedryfsuitgawes” erg belemmer het.
Hy sal dus nie Woensdag salarisse kan betaal nie en het sy werknemers aangeraai om hul bank te kontak om reëlings te tref vir debietorders en skuldpaaiemente.
SA Express het bevestig dat die brief eg is.
Die sakeredders sê die lugdiens het noodfinansiering van die departement van openbare ondernemings versoek om “noodsaaklike en onmiddellike uitgawes” te kan dek, wat salarisse insluit.
Dit kom slegs een week nadat die lugdiens aangekondig het hy gaan alle bedrywighede staak, wat verder sy likiditeitskrisis vererger het. – Fin24
SAL kanselleer ook binnelandse vlugte
Comair, FlySafair kanselleer alle vlugte tot in April
Comair gaan aflê te midde van reis-krisis